钦定古今图书集成/明伦汇编/官常典/第650卷 > 盛王赞
## 钦定古今图书集成/明伦汇编/官常典/第650卷 > 盛王赞

按《明外史史能仁传》：能仁同时盛：王赞，字子裁，长洲
人。崇祯十年进士。授兰谿知县。洁己爱民，不渔取一
钱。听狱讼，摘发如神。入觐，举卓异。时诏天下有司陈
所在利病，王赞陈南粮、邮驿、盗贼三事，帝褒纳焉。县
当官道，民疲于供亿，力为裁捐。先是，御史乔可聘以
巡方出其境，王赞不治供具，及索挽舟夫，则执手版
立，两人大声曰：“东作方兴，县令请以身代。”可聘遽乘
肩舆去。十五年，御史任天成亦以巡方至，王赞待之
如可聘，适遇飓风，不为挽留，舟为风所撼。天成遂大
怒，飞章劾其贪污，诏褫职，下抚按治。代天成者，左光
先心知其冤，终以天成故，拟杖以闻。章下刑部，尚书
徐石麟具陈王赞所以得罪之故，请还其官。御史詹
兆恒先已论荐，吏部乃议起用。王赞适以内艰归，未
几国变，遂不出。王赞为诸生时，家酷贫，日不能再食。
及通籍后，其贫如故。后隐居田间，茅屋数椽，日课童
子自给，乡人莫不重之。